Document ID: 32006R1749

KOMISJONI MÄÄRUS (EÜ) nr 1749/2006,
27. november 2006,
millega muudetakse määrust (EÜ) nr 1445/95, veise- ja vasikalihasektori impordi- ja ekspordilitsentside rakenduseeskirjade kohta
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 17. mai 1999. aasta määrust (EÜ) nr 1254/1999 veise- ja vasikalihaturu ühise korralduse kohta, (1) eriti selle artikli 33 lõiget 12,
ning arvestades järgmist:
(1)
Komisjoni 26. juuni 1995. aasta määruses (EÜ) nr 1445/95 (veise- ja vasikalihasektori impordi- ja ekspordilitsentside rakenduseeskirjade ning määruse (EMÜ) nr 2377/80 kehtetuks tunnistamise kohta) (2) sätestatakse veise- ja vasikalihasektori impordi- ja ekspordilitsentside kasutamise kord.
(2)
Alates 2005. aasta algusest on eksporditoetuste taset veise- ja vasikalihasektoris korduvalt vähendatud. Toetuse eelkinnitust sisaldavate ekspordilitsentsidega seotud tagatist ei ole uuele olukorrale kohandatud. Vähendamisi arvesse võttes tuleks asjaomase tagatise taset kohandada, et säilitada enne toetuste vähendamist kehtinud suhe tagatise ja toetuse vahel.
(3)
2000. aastate algusest alates on eksport veise- ja vasikalihasektoris pidevalt vähenenud. Haldamise lihtsustamiseks ja tõhustamiseks oleks praeguses olukorras asjakohane läbi vaadata selliste litsentside väljaandmise kord, mida ei anta välja viivitamatult. Sellega seoses tuleks piirduda komisjonile liikmesriikide ekspordilitsentsitaotluste edastamisel ühe korraga nädalas. Samuti oleks asjakohane tõsta 22 tonnilt 25 tonnile kogus, mille kohta võib ettevõtjate taotlusel litsentsi viivitamatult välja anda.
(4)
Komisjoni määrusega (EÜ) nr 1741/2006 (3) kehtestatakse täiskasvanud isasveiste sellise konditustatud liha ekspordi eritoetuse andmise tingimused, mis on enne eksportimist suunatud tolliladustamisprotseduurile. Asjaomase korra nõuetekohaseks rakendamiseks tuleks ette näha viivitamatult väljaantavad litsentsid, mille kehtivusaeg oleks viis päeva ja mis ei võimaldaks kasutada määrusega (EÜ) nr 1741/2006 ette nähtud enne eksportimist tolliladustamisprotseduurile suunamise korda.
(5)
Samal põhjusel tuleks ette näha, et komisjoni 15. aprilli 1999. aasta määruse (EÜ) nr 800/1999 (milles sätestatakse põllumajandustoodete eksporditoetuste süsteemi kohaldamise üksikasjalikud ühiseeskirjad) (4) artikli 18 lõikes 3 ette nähtud toetuse vähendamist liha sihtkoha muutumisel võrreldes esialgu litsentsis märgitud sihtkohaga ei kohaldata sellisele ladustamisele suunatud liha puhul.
(6)
Seepärast tuleks määrust (EÜ) nr 1445/95 vastavalt muuta.
(7)
Käesoleva määrusega ette nähtud meetmed on kooskõlas veise- ja vasikalihaturu korralduskomitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Määrust (EÜ) nr 1445/95 muudetakse järgmiselt.
1.
Artikli 9 lõiget 1 muudetakse järgmiselt:
a)
punktis a asendatakse sõnad “44 eküüd” sõnadega “26 eurot”;
b)
punktis b asendatakse sõnad “29 eküüd” sõnadega “15 eurot”;
c)
punktis c asendatakse sõnad “16 eküüd” sõnadega “9 eurot”.
2.
Artiklit 10 muudetakse järgmiselt:
a)
lõige 1 asendatakse järgmise tekstiga:
“1. Artikli 8 lõikes 1 osutatud toetuse eelkinnitust sisaldavate ekspordilitsentside taotlusi võib pädevatele asutustele esitada igal nädalal esmaspäevast reedeni.
Litsentsid antakse välja taotluse esitamise nädalale järgneval kolmapäeval, kui komisjon ei võta vahepeal ühtegi lõigetes 2 või 2a osutatud erimeetmetest.
Litsentsid, mida taotletakse vastavalt määruse (EÜ) nr 1291/2000 artiklile 16, antakse siiski välja viivitamatult.
Erandina teisest lõigust võib komisjon vastavalt määruse (EÜ) nr 1254/1999 artikli 43 lõikele 2 määrata litsentside väljaandmise päevaks mõne muu päeva kui kolmapäeva, juhul kui litsentse ei ole võimalik välja anda kindlaksmääratud päeval.”;
b)
lõige 5 asendatakse järgmise tekstiga:
“5. Erandina lõikest 1 antakse viivitamatult välja litsentsid kuni 25 tonni suuruste koguste jaoks toodetele, mis kuuluvad CN-koodide 0201 ja 0202 alla. Sellistel juhtudel, erandina artiklist 8, piirdub litsentside kehtivusaeg viie tööpäevaga alates nende tegelikust väljaandmispäevast määruse (EÜ) nr 1291/2000 artikli 23 lõike 2 tähenduses ning litsentsitaotluste ja litsentside lahtrisse 20 tehakse vähemalt üks käesoleva määruse IIIa lisas loetletud kannetest.”
3.
Artiklile 11 lisatakse järgmine lõige 2:
“2. Komisjoni määruse (EÜ) nr 800/1999 (5) artikli 18 lõike 3 punkti b teise taande sätteid ei kohaldata ekspordi eritoetuste puhul, mida antakse komisjoni määrusega (EMÜ) nr 3846/87 (6) kehtestatud põllumajandustoodete eksporditoetuste nomenklatuuri CN-koodide 0201 30 00 91 00 ja 0201 30 00 91 20 alla kuuluvatele toodetele, kui need tooted on vastavalt komisjoni määruse (EÜ) nr 1741/2006 (7) artiklile 4 suunatud tolliladustamisprotseduurile.
4.
Artikli 13 lõike 1 esimeses taandes jäetakse välja sõnad “ja neljapäeval”.
5.
Lisatakse IIIa lisa, mille tekst on sätestatud käesoleva määruse lisas.
6.
IV lisa muudetakse järgmiselt.
a)
tekst “Adressaat: DG VI/D/2; faks: (32-2) 296 60 27” asendatakse järgmise tekstiga:
“Saaja: DG AGRI/D/2; faks: (32-2) 292 17 22; e-posti aadress: AGRI-EXP-BOVINE@ec.europa.eu”;
b)
A-osa pealkirjas jäetakse välja sõnad “ja neljapäeval”.
Artikkel 2
Käesolev määrus jõustub seitsmendal päeval pärast selle avaldamist Euroopa Liidu Teatajas.
Seda kohaldatakse alates 1. jaanuarist 2007.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 27. november 2006

Labels: 3
17